**NEM ÉGTÜNK LE, NEM ÁZTUNK EL!**

Csapatunk a REAC Futball csapata a BLSZ I. osztályában idegenben a Vízművek SE-vel játszotta le soros mérkőzését. Ellenfelünk Véber Gyuri irányításával remek eredményeket ér el a bajnokságban, hisz legyőzte az élbolyban található Ikarus és Gázgyár csapatát is. Nem is vehettük és így nem is vettük félvállról a mérkőzést. Az idő szép volt a pálya remek minőségű, így minden adott volt egy jó mérkőzéshez. A mérkőzés rögtön már az első percben egy gólszerzési lehetőséggel kezdődött, Kasza Dani szólóban mehetett a kapura, de az ellenfél kapusa nagy bravúrral védte lövését. Rengeteg lehetőségünk volt, kisebbek-nagyobbak, folyamatosan támadtunk. Annyi lehetőségünk volt, hogy nem is részletezem, bár ennek oka is van. A mondás szerint, akinek nincs esze, legyen notesze. Bizony szükségem lett volna a noteszra, de azért megpróbálok most legalább a gólokra koncentrálni. Ellenfelünk gyakorlatilag az első 30 percben nem tesztelte kapunknál képességeinket. Minden erejükkel gólunk megakadályozására törekedtek. A 36. percben azonban már nem volt mentség. Szögletet végeztünk el, ami átszállt a hosszú ötösre, itt a labdát az ellenfél védője kifejelte Sallay Boti elé került, aki 16-on kívül ugyan háttal állt a kapunak, de rögtön visszaemelte a labdát, amely Bodnár István elé került, aki becsapta védőjét és egy félfordulat után 7 méterre a kaputól laposan a hosszú sarokba lőtt. 1:0. Mindig az első gól a megszerzése a legnehezebb, aki focizott az tudja. Továbbra is domináltunk, egymás után alakítottuk ki a lehetőségeket, amit „sikeresen” ki is hagytunk. Egy gól nem gól, így a lelátón azért szurkoltunk, hogy még a szünet előtt megszülessen második találatunk, mert azért csak kényelmesebb úgy bemenni félidőben az öltözőbe. Bárcsak minden óhajunk így teljesülne! A játékvezető ivószünetet rendelt el a félidő közepén, így hosszabbított. A 46. percben meg is született a második gólunk. Hosszú előre ívelt labda a 16-on belül álló Kasza Dani remekül készített elő a jobb oldalon érkező Kutai Daninak, aki kb. 13 méterről a kapu közepébe bombázott. A lövés ugyan nem volt túl jól helyezve, de azért az erő velünk volt. Az ellenfél kapusa nem is tudta megakadályozni második gólunkat. 2:0. Már a középkezdésre sem maradt idő, így a remélt eredménnyel vonultunk az öltözőbe. Szünetben legfontosabb tevékenységünk az volt, hogy a drukkerekkel együtt megtaláljuk a Sporttelepen azt a helyet, ahol napi sörszükségleteinket ki tudjuk elégíteni. Jelzem a feladat sikeres végrehajtása megtörtént. A második félidőben sem változott a játék képe, mi irányítottunk, az ellenfél védekezett és egy pár erőtlen szórványos akcióval próbálkozott. Ha valami kétség is volt győzelmünkhöz a 63. percben minden kétely elmúlt. A 63. percben Horváth Patrikot edzőnk becserélte, aki az első labadérintéséből rögtön gólt is rúgott. Jobboldalon bontakozott ki az akciónk a 16-on belül visszagurított labdára nagyszerűen érkezett Patrik és bal lábbal nagyszerűen a hosszú sarokba csavarta a labdát. 3:0. Szép akció, nagyszerű befejezés. Örök igazság cserélni tudni kell. Miért is írom ezt? Merczel Zsoltit szintén becserélte mesterünk, aki szintén egy szép góllal hálálta meg a bizalmat. Jobboldali akció futott a 72. percben Horváth Patrik agilisan lecselezte magát az alapvonalig, majd laposan a 11-es pont köré gurított és Merczel Zsolti egy igazítás után laposan a hosszú sarokba lőtt . 4:0. A hátralévő időben továbbra is uraltuk a mezőnyt, több lehetőséget kidolgoztunk, de sajnos a gólarányunk már nem javult tovább. Csapatunk hozta az úgynevezett kötelezőt, ami sosem könnyű, de most már nem hibázhatunk. A verkli azonban megy tovább. Kedden Budafokon 17h-tól Budapest Kupa döntőjében lépünk pályára. Természetesen, ha már idáig eljutottunk, mindenféleképp szeretnénk megnyerni a kupát.

Várjuk Kedves Szurkolóinkat a Kupadöntőre is.

HAJRÁ REAC!

Kiss István György